b'\n_START_ARTICLE_\nFran Ile\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani osnovni \xc5\xa1oli je obiskoval gimnazijo v Mariboru in nato \xc5\xa1tudiral na Univerzi v Gradcu. Od leta 1896 do 1898 je slu\xc5\xbeboval kot suplent na I. dr\xc5\xbeavni gimnaziji v Ljubljani. Leta 1897 je doktoriral z disertacijo Dramatika in slovensko slovstvo. Od leta 1898 do 1910 je bil glavni u\xc4\x8ditelj in profesor na \xc5\xbeenskem u\xc4\x8ditelji\xc5\xa1\xc4\x8du v Ljubljani, od 1910 do 1919 pa u\xc4\x8ditelj na II. dr\xc5\xbeavni gimnaziji v Ljubljani. Leta 1914 je habilitiral na Filozofski fakulteti v Zagrebu za docenta slovenskega jezika in knji\xc5\xbeevnosti, leta 1919 pa postal redni profesor (do 1941, ko se je po okupaciji umaknil v Ljubljano)._NEWLINE_V Ljubljanskem zvonu je objavljal \xc4\x8dlanke feljtonisti\xc4\x8dnega zna\xc4\x8daja z narodopisnimi, jezikovnimi in drugimi vsebinami (Iz Prlekije v Rim, Vse ple\xc5\xa1e, Bo\xc5\xbeji jezik, Matemati\xc4\x8dni problem v slovnici). Po ustanovitvi zgodovinskega dru\xc5\xa1tva v Mariboru je za\xc4\x8del v njegovem glasilu \xc4\x8casopis za zgodovino in narodopisje objavljati razprave in gradivo za starej\xc5\xa1o lokalno literarno, kulturno in politi\xc4\x8dno zgodovino. Pisal je o vzhodno\xc5\xa1tajerskih nare\xc4\x8djih in vplivih hrva\xc5\xa1\xc4\x8dine v starej\xc5\xa1ih vzhodno\xc5\xa1tajerskih tekstih. Veliko pozornosti je posve\xc4\x8dal ilirskemu gibanju, katerega prista\xc5\xa1 je bil tudi sam, Stanku Vrazu in Ljudevitu Gaju._NEWLINE_Napisal je \xc4\x8dlanke o Trubarju in njegovi dobi, o Pohlinovi Bibliotheca Carnioliae, o Vodniku, I. A. Zupan\xc4\x8di\xc4\x8du, Korytku, Pre\xc5\xa1ernu (Nova pisarija, Pre\xc5\xa1eren in slovanstvo, Pre\xc5\xa1eren in narodna pesem, Pre\xc5\xa1eren in mrtva\xc5\xa1ki list Smoleta), Slom\xc5\xa1ku, Kremplju, Trdini kot u\xc4\x8ditelju hrva\xc5\xa1ke knji\xc5\xbeevnosti, o Jur\xc4\x8di\xc4\x8du, biografijo eksjezuita Ivana Miheli\xc4\x8da... Zasledoval je tuje literarne vplive in stike v sloven\xc5\xa1\xc4\x8dini. Ile\xc5\xa1i\xc4\x8devi nem\xc5\xa1ki jezikoslovni spisi obravnavajo razne foneti\xc4\x8dne in oblikoslovne posebnosti njegovega doma\xc4\x8dega nare\xc4\x8dja._NEWLINE_V boju proti Lev\xc4\x8devemu pravopisu je objavil: Seveda\xc2\xa0\xc2\xbbbralec\xc2\xab\xc2\xa0in \xc5\xa1e marsikaj, Lev\xc4\x8devega pravopisa nauk o razzlogovanju, Ali je Lev\xc4\x8dev Pravopis \xc5\xbee obvezen? ... Sestavil je slovni\xc5\xa1ki uvod za Slovensko-hrva\xc5\xa1ki slovar, ki ga je izdala Matica slovenska za svoje hrva\xc5\xa1ke \xc4\x8dlane, napisal Ve\xc5\xbebenico hrvatskosrbskega jezika za srednje in njim sli\xc4\x8dne \xc5\xa1ole. Narodopisne \xc4\x8dlanke je objavljal v Zborniku za narodni \xc5\xbeivot i obi\xc4\x8daje ju\xc5\xbenih Slovanov in v \xc4\x8cZN. Za \xc4\x8dasa slu\xc5\xbebovanja na u\xc4\x8ditelji\xc5\xa1\xc4\x8du je mnogo pisal o pedago\xc5\xa1kih vpra\xc5\xa1anjih in o zgodovini slovenskega \xc5\xa1olstva._NEWLINE_Bil je soustanovitelj (1906) in sedem let tajnik Dru\xc5\xa1tva slovenskih profesorjev v Ljubljani in urednik nekaterih publikacij Slovenske \xc5\xa1olske matice. Kot predsednik Slovenske matice (1907\xe2\x80\x931914) se je trudil za \xc4\x8dim tesnej\xc5\xa1o zvezo s Hrva\xc5\xa1ko matico s tem, da izdajata obe Matici za \xc4\x8dlane skupno ali vsaka zase tudi hrva\xc5\xa1ke oz. slovenske knjige; V ta namen je zasnoval in urejal Hrva\xc5\xa1ko knji\xc5\xbenico, za HM je sestavil Ocrt najnovije slovenske knji\xc5\xbeevnosti._NEWLINE_Isto smer je uveljavljal kot urednik Slovana (od 8 \xc5\xa1t. 1910\xe2\x80\x931913). S knji\xc5\xbeevnimi poro\xc4\x8dili je sodeloval pri Popotniku, Ljubljanskem zvonu (tudi s psevdonimi) in Slovanu. Znanstveno in javno delovanje mu je v prete\xc5\xbeni meri slu\xc5\xbeilo za propagando novega ilirizma, katerega glavni zagovornik je bil oz. jugoslovanske ideje. Od leta 1911 je bil dopisni \xc4\x8dlan Jugoslovanske akademije znanosti in umetnosti v Zagrebu (JAZU).'